Document ID: 31989R1762

*****
ΚΑΝΟΝΙΣΜΟΣ (ΕΟΚ) αριθ. 1762/89 ΤΗΣ ΕΠΙΤΡΟΠΗΣ
της 20ής Ιουνίου 1989
όσον αφορά τα στατιστικά στοιχεία σχετικά με τις επιστροφές που καταβάλλονται κατά την εξαγωγή γεωργικών προϊόντων που εξάγονται με τη μορφή εμπορευμάτων τα οποία υπάγονται στον κανονισμό (ΕΟΚ) αριθ. 3035/80
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 763/89 (2),
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (3), όπως τροποποιήθηκε τελευταία από τον κανονισμό (ΕΟΚ) αριθ. 1213/89 (4),
τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των αυγών (5), όπως τροποποιήθηκε τελευταία από τον κανονισμό (ΕΟΚ) αριθ. 1235/89 (6),
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς στον τομέα της ορύζης (7), όπως τροποποιήθηκε τελευταία από τον κανονισμό (ΕΟΚ) αριθ. 1219/89 (8),
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (9), όπως τροποποιήθηκε τελευταία από τον κανονισμό (ΕΟΚ) αριθ. 1069/89 (10),
Εκτιμώντας:
ότι το άρθρο 17 παράγραφος 1 του κανονισμού (ΕΟΚ) αριθ. 804/68 καθώς και οι αντίστοιχες διατάξεις των άλλων κανονισμών περί κοινής οργανώσεως αγοράς που αναφέρονται στο προοίμιο του παρόντος κανονισμού προβλέπουν τη δυνατότητα χορήγησης επιστροφών κατά την εξαγωγή ορισμένων γεωργικών προϊόντων με τη μορφή κυρίως εμπορευμάτων που δεν υπάγονται στο παράρτημα ΙΙ της συνθήκης·
ότι ο κανονισμός (ΕΟΚ) αριθ. 3035/80 του Συμβουλίου (11), όπως τροποποιήθηκε τελευταία από τον κανονισμό (ΕΟΚ) αριθ. 3209/88 (12), καθορίζει για ορισμένα γεωργικά προϊόντα που εξάγονται με τη μορφή εμπορευμάτων που δεν υπάγονται στο παράρτημα ΙΙ της συνθήκης, τους γενικούς κανόνες για τη χορήγηση επιστροφών κατά την εξαγωγή και τα κριτήρια καθορισμού του ύψους τους·
ότι το άρθρο 28 του κανονισμού (ΕΟΚ) αριθ. 804/68 προβλέπει ότι τα κράτη μέλη και η Επιτροπή ανακοινώνουν αμοιβαία τα στοιχεία που είναι αναγκαία για την εφαρμογή του και ότι οι λεπτομέρειες ανακοίνωσης και διάδοσης των στοιχείων αυτών καθορίζονται σύμφωνα με τη διαδικασία που προβλέπεται στο άρθρο 30 του εν λόγω κανονισμού· ότι όμοια μέτρα προβλέπονται από τις αντίστοιχες διατάξεις των άλλων κανονισμών περί κοινής οργανώσεως αγοράς που αναφέρονται στα σημεία αιτιολογικής αναφοράς του παρόντος κανονισμού·
ότι αποδεικνύεται αναγκαίο για την Επιτροπή να διαθέτει ορισμένα στατιστικά στοιχεία ώστε να εξασφαλίζει με ικανοποιητικό τρόπο τον έλεγχο των μέτρων που θεσπίζονται στον τομέα των επιστροφών που χορηγούνται κατά την εξαγωγή των γεωργικών προϊόντων με τη μορφή εμπορευμάτων που δεν υπάγονται στο παράρτημα ΙΙ της συνθήκης· ότι πρέπει κατά συνέπεια τα στοιχεία αυτά να διαβιβάζονται στην Επιτροπή από τις αρμόδιες αρχές των κρατών μελών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών Επιτροπών Διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αρμόδιες αρχές των κρατών μελών ανακοινώνουν στην Επιτροπή, το αργότερο κατά το τέλος του μήνα, μετά από κάθε τρίμηνο του ημερολογιακού έτους τα απαραίτητα στατιστικά στοιχεία, στην ακόλουθη διεύθυνση:
Επιτροπή των Ευρωπαϊκών Κοινοτήτων
Τμήμα ΙΙΙ/Β/2
rue de la Loi, 200
B-1049 Bruxelles
Άρθρο 2
1. Βάσει του παρόντος κανονισμού, με τον όρο «ομάδες εμπορευμάτων» νοούνται οι ομάδες που περιλαμβάνονται στη στήλη (1) του παραρτήματος.
Βάσει της παραγράφου 2, με τον όρο «καταβληθείσες επιστροφές» νοούνται οι επιστροφές που αποτέλεσαν το αντικείμενο των πληρωμών που αναφέρονται στο κεφάλαιο 2 ή στο κεφάλαιο 3 του τίτλου 2 ή του άρθρου 47 του κανονισμού (ΕΟΚ) αριθ. 3665/87 της Επιτροπής (13).
2. Τα απαραίτητα στατιστικά στοιχεία που αναφέρονται στο άρθρο 1 είναι:
- το ποσό των επιστροφών το οποίο έχει καταβληθεί κατά τη διάρκεια του προηγούμενου τριμήνου κατά την εξαγωγή εμπορευμάτων που υπάγονται στον κανονισμό (ΕΟΚ) αριθ. 3035/80 καθώς και ο όγκος των εν λόγω εξαγωγών εκφραζόμενος σε τόνους ή άλλες μονάδες μετρήσεως με ένδειξη της μονάδος, κατανεμημένο ανά ομάδα εμπορευμάτων,
- μέσα σε κάθε ομάδα εμπορευμάτων που αναφέρονται στην πρώτη περίπτωση, το ποσό των επιστροφών το οποίο έχει καταβληθεί κατά τη διάρκεια του προηγούμενου τριμήνου για καθένα από τα γεωργικά προϊόντα βάσης που αναφέρονται στο παράρτημα Α του κανονισμού (ΕΟΚ) αριθ. 3035/80 καθώς και οι ποσότητες των εν λόγω προϊόντων βάσει των οποίων χορηγήθηκε το ποσό αυτό.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις επιστροφές που καταβάλλονται από την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Ιουνίου 1989.

Labels: 3
4
6